**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.04.2019, ora 08.00 – 07.04.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 07.04.2019, ora 7.00**

**RÂURI**

**Debitele au fost,** **în general, staționare**, exceptând cursurile mijocii și inferioare ale Vișeului, Izei, Turului și Someșului, unde au fost în creștere prin propagare și cursurile inferioare ale Arieșului și Trotușului, unde au fost în scădere.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele: Vișeu, Cavnic, Firiza și mai mici (sub 30%) pe râurile din bazinele Bistra, Moravița, Cerna, Vedea, Tazlău, Bârlad, pe afluenţii Bistriței și Prutului și, izolat, în bazinele superioare ale Oltului și Argeșului.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi, în general, staționare**, exceptând cursul inferior al Someşului unde vor fi în creştere prin propagare.

Sunt posibile creșteri izolate de niveluri și debite pe unele râuri mici din sudul şi estul ţării datorită precipitaţiilor lichide prognozate (slabe cantitativ) şi pe unele râuri mici din zona montană datorită cedării apei din stratul de zăpadă.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 06-07.04.2019 **a fost staţionar, având valoarea de 4500 m3/s**, sub media multianuală a lunii **aprilie (7900 m3/s).**

În aval de Porţile de Fier debitele au fost în creştere uşoară la Gruia şi în scădere pe sectorul Calafat – Tulcea.

**Debitul la intrarea în ţară** (secţiunea Baziaş) **va fi staţionar (4500 m3/s).**

În aval de Porţile de Fier debitele vor fi în creştere uşoară pe sectorul Gruia – Calafat şi în scădere pe sectorul Bechet – Tulcea.

**2.** **Situaţia meteorologică în intervalul 06.04.2019, ora 08.00 –07.04.2019, ora 06.00**

**În ţară,** vremea a fost în continuare caldă în regiunile intracarpatice și în general apropiată de normalul termic al perioadei în restul teritoriului. Cerul a fost variabil, cu înnorări temporare în vest și nord-vest, iar la începutul zilei și din nou în a doua parte a nopții și în sudul și estul țării. A plouat slab pe spații mici în Câmpia de Vest și izolat în nordul Carpaților Orientali. Vântul a suflat slab și moderat, cu intensificări locale, ziua, în majoritatea regiunilor, cu viteze mai mari în sudul Banatului, nordul Moldovei, pe Valea Oltului și pe crestele Carpaților Meridionali, unde au fost rafale în general de 60-70 km/h. Temperaturile maxime au fost cuprinse între 10 grade la Sulina și Mangalia și 23 de grade la Sebeș, Alba Iulia, Dumbrăveni, Blaj și Târgu Mureș, iar la ora 06.00, valorile termice se încadrau între -2 grade la Miercurea Ciuc și 13 grade la Moldova Nouă și Caransebeș. Mai era strat de zăpadă la munte, în general la altitudini de peste 1500 m, care măsura la ora 20 pe platformele stațiilor meteorologice până la 202 cm în Masivul Făgăraș (Bâlea Lac).

Observație: începând de ieri dimineață, de la ora 06.00, au fost în vigoare 4 atenționări cod galben pentru fenomene meteorologice periculoase imediate, 2 emise de către SRPV Sibiu și câte una de către SRPV Timișoara și SRPV Bacău.

**La Bucureşti,** vremea a fost ușor mai rece decât în mod obișnuit. Cerul a fost variabil, cu înnorări la începutul zilei și din nou în a doua parte a nopții. Vântul a suflat slab și moderat, cu ușoare intensificări ziua, cu rafale până în jurul a 40 km/h. Temperatura maximă a fost de 14 grade la Afumați și 15 grade la Filaret și Băneasa, iar la ora 06.00, se înregistrau 7 grade la Filaret și Băneasa și 8 grade la Afumați.

**3. Prognoza meteorologică în intervalul 07.04.2019, ora 08.00 –08.04.2019, ora 8.00**

**În ţară,** vremea va fi caldă în regiunile intracarpatice și în general normală termic în rest. Cerul va fi variabil, cu înnorări în jumătatea de sud-est a țării. Pe arii restrânse va ploua slab, ziua în zona Carpaților Meridionali și Orientali, în Oltenia și vestul Munteniei, iar noaptea în Moldova, Dobrogea și Muntenia. Vântul va sufla slab și moderat, cu ușoare intensificări în Banat, Dobrogea, Moldova și zona înaltă de munte. Temperaturile maxime se vor încadra între 14 și 24 de grade, ușor mai scăzute pe litoral, iar cele minime vor fi cuprinse între 1 și 11 grade. Izolat, vor fi condiții de ceață.

**La Bucureşti** cerul va avea înnorări și trecător, mai ales ziua, vor fi condiții de ploaie slabă. Vântul va sufla în general moderat. Temperatura maximă, mai scăzută decât în mod normal, se va situa în jurul valorii de 14 grade, iar cea minimă va fi de 7...8 grade.

**4. Buletin nivometeorologic emis pentru perioada 06-08.04.2019**

În intervalul 05-06.04.2019 vremea a fost în general frumoasă și caldă pentru această perioadă. Cerul a fost variabil cu unele înnorări temporare. Vântul a suflat slab și moderat, cu intensificări temporare de 60-70 km/h în zonele înalte din Carpații Meridionali. Pe arii restrânse s-a semnalat ceață în Meridionali. Pe fondul temperaturilor ridicate și a insolației stratul de zăpadă a scăzut cu până la 5 cm.

**Grosimea stratului de zăpadă în data de 06.04.2019, ora 21:00**

Carpații Meridionali: 203 cm la Bâlea-Lac, 125 cm la Vf. Omu, 111 cm Vf. Țarcu, 2 cm la Păltiniș, petice la la Sinaia, Parâng, Cuntu, Fundata;

Carpații Orientali: 81 cm la Vf. Lăcăuți, 80 cm la Vf. Călimani, 53 cm la Vf. Ceahlău-Toaca, 31 cm la Bucin, 18 cm la Iezer - Munții Rodnei;

Carpații Occidentali: 11 cm la Semenic, 6 cm la Vf. Vlădeasa, petice la Stâna de Vale și Vlădeasa cota 1400 m.

**Evoluţia vremii în intervalul 06.04.2019, ora 21:00 – 07.04.2019, ora 21:00**

Vremea va fi caldă. Cerul va fi variabil cu înnorări temporare. În Carpații Meridionali și de Curbură se vor semnala ploi slabe pe arii restrânse în după-amiaza zilei de **07.04.2019**. Vântul va sufla în general moderat, din sector predominant sudic, cu intensificări locale de 60-70 km/h, îndeosebi în Carpații Meridionali.

Temperaturi prognozate:

Peste 1800 m: temperaturi minime: -5...0 gr.C; temperaturi maxime: 0...6 gr.C;

Sub 1800 m: temperaturi minime: 0...4 gr.C; temperaturi maxime: 6...14 gr.C.

**Evoluţia vremii în intervalul 07.04.2019, ora 21:00 – 08.04.2019, ora 21:00**

Vremea va fi caldă. Cerul va fi temporar noros. Local în Carpații Meridionali și de Curbură și pe arii restrânse în rest se vor semnala ploi slabe. Trecător, pe creste precipitațiile vor fi mixte. Vântul va sufla în general moderat, din sector sud-estic și estic, cu rafale de 60-70 km/h, îndeosebi în Carpații Orientali.

Temperaturi prognozate:

Peste 1800 m: temperaturi minime: -4...1 gr.C; temperaturi maxime: 0...5 gr.C;

Sub 1800 m: temperaturi minime: 1...5 gr.C; temperaturi maxime: 6...13 gr.C.

**Stabilitatea şi evoluţia stratului de zăpadă în masivul Făgăraș: risc moderat**

La altitudini mai mari de 1800 m la suprafață se întâlnesc cruste subțiri de gheață, iar stratul de zăpadă este în ansamblu consolidat. În cazuri izolate, în zonele unde mai există acumulări mai însemnate de zăpadă pe pantele mai înclinate, sub acțiunea insolației, dar și a unor supraîncărcări mari, există riscul de declanșare a avalanșelor, în general de dimensiuni mici.

Sub 1800 m stratul de zăpadă s-a topit accentuat în ultimele zile sub acțiunea vântului și este puternic umezit în ariile rămase. La altitudini mai mici de 1600 m stratul este discontinuu. Temperaturile ridicate și insolația vor determina topirea și umezirea suplimentară a stratului de zăpadă. Între 1600 și 1800 de metri, în condiţii de supraîncărcare mare pe pantele mai înclinate, se pot declanșa spontan și izolat avalanşe de topire de mici dimensiuni.

**Stabilitatea şi evoluţia stratului de zăpadă în masivul Bucegi: risc moderat**

La altitudini mai mari de 1800 m stratul de zăpadă este în ansamblu consolidat. La suprafață, îndeosebi în cursul nopții și în prima parte a zilei vor fi prezente cruste subțiri de gheață. În cazuri izolate, în zonele unde mai există acumulări mai însemnate de zăpadă pe pantele mai înclinate, sub acțiunea insolației, dar și a unor supraîncărcări mari, există riscul de declanșare a avalanșelor, în general de dimensiuni mici.

Sub 1800 m stratul de zăpadă este putenic umezit. La altitudini mai mici de 1600 metri, în mai multe zone, în funcție de expoziția versantului, stratul de zăpadă este discontinuu sau topit. Între 1600 și 1800 de metri, în condiţii de supraîncărcare mare pe pantele mai înclinate, se pot declanșa spontan și izolat avalanşe de topire de mici dimensiuni.

**Stabilitatea şi evoluţia stratului de zăpadă în masivele Țarcu-Godeanu și Parâng - Șureanu: risc moderat**

La altitudini mai mari de 1800 m, noaptea și dimineața se întâlnesc la suprafață cruste subțiri de gheață, iar stratul de zăpadă este în ansamblu consolidat. În cazuri izolate, în zonele unde mai există acumulări mai însemnate de zăpadă pe pantele mai înclinate, sub acțiunea insolației, dar și a unor supraîncărcări mari, există riscul de declanșare a avalanșelor, în general de dimensiuni mici.

Sub 1800 metri stratul de zăpadă este puternic umezit. La altitudini mai mici de 1600 m stratul este discontinuu sau topit. Între 1600 și 1800 de metri, în condiţii de supraîncărcare mare pe pantele mai înclinate, se pot declanșa spontan și izolat avalanşe de topire de mici dimensiuni.

**Stabilitatea şi evoluţia stratului de zăpadă în Munții Vlădeasa–Muntele Mare: RISC REDUS (1)**

Stratul de zăpadă are dimensiuni reduse și este puternic umezit. Declanșarea avalanșelor de la altitudini de peste 1800 metri va fi posibilă doar izolat, pe pantele înclinate și pe văile adăpostite unde mai sunt acumulări de zăpadă.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei) și Grupa Centrală a Carpaților Orientali (zona Munților Călimani – Bistriței - Ceahlău): risc moderat**

La altitudini de peste 1600 m stratul este puternic umezit, în general consolidat, dar cu mai multe cruste de gheață intercalate. Insolația și temperaturile diurne pozitive vor conduce la umezirea suplimentară a stratului. În cazuri izolate, în zonele unde mai există acumulări mai însemnate de zăpadă pe pantele mai înclinate, sub acțiunea insolației, dar și a unor supraîncărcări mari, există riscul de declanșare a avalanșelor de dimensiuni mici în general.

Sub 1600 metri, în funcție de expoziția versantului, stratul de zăpadă este discontinuu sau topit.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MODERAT (2)** | **RISC REDUS (1)** |
| **BUCEGI** | **RISC MODERAT (2)** | **RISC REDUS (1)** |
| **ȚARCU – GODEANU** | **RISC MODERAT (2)** | **RISC REDUS (1)** |
| **PARÂNG - ȘUREANU** | **RISC MODERAT (2)** | **RISC REDUS (1)** |
| **MUNȚII VLĂDEASA – MUNTELE MARE** | **RISC REDUS (1)** | **RISC REDUS (1)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC MODERAT (2)** | **RISC REDUS (1)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC MODERAT (2)** | **RISC REDUS (1)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Suceava** informează telefonic că în data de 06.04.2019 a izbucnit un incendiu la depozitul temporar de deșeuri Antilești din municipiul Fălticeni. Personalul G.N.M.-C.J. Suceava s-a deplasat la fața locului pentru investigații. Se va reveni cu informații.

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE